ওই নিবন্ধে আরও বলা হয়েছে, প্রেসিডেন্ট ট্রাম্পের ‘অনৈতিক’ ও ‘আবেগতাড়িত’ আচরণের কারণে অপরিণামদর্শী নানা সিদ্ধান্ত নিতে হচ্ছে মার্কিন প্রশাসনকে। এদিকে নাম না প্রকাশ করে প্রতিবেদনে লেখায় প্রেসিডেন্ট ট্রাম্প ওই কর্মকর্তাকে বর্ণনা করেছেন একজন ‘ভীরু’ হিসেবে এবং নিউ ইয়র্ক টাইমসকে ‘ভুয়া’ গণমাধ্যম হিসেবে আখ্যায়িত করেছেন। এ প্রসঙ্গে ট্রাম্পের প্রেস সেক্রেটারি বলেছেন, ‘রহস্যময় ওই লেখক একজন কাপুরুষ, তার পদত্যাগ করা উচিত। এমন প্রতিবেদন প্রকাশ করে নিজেদের অবস্থানে অটল থাকার কথা জানিয়েছে নিউ ইয়র্ক টাইমস। এক বিবৃতিতে সংবাদ মাধ্যমটি জানিয়েছে, লেখাটি প্রকাশ করতে পেরে আমরা গর্বিত। ট্রাম্প প্রশাসনের ভেতরে আসলে কী চলছে তা বুঝতে সাধারণ পাঠকের জন্য এ লেখা সহায়ক হবে।’ এদিকে এ প্রতিবেদন প্রকাশ হওয়ার ঠিক আগের দিন ওয়াশিংটন পোস্টের বিখ্যাত সাংবাদিক বব উডওয়ার্ডের প্রকাশিতব্য একটি বইয়ের অংশবিশেষ সংবাদমাধ্যমে আসে। সেখানেও বলা হয়, হোয়াইট হাউজের কিছু কর্মকর্তা একটি ‘প্রশাসনিক অভ্যুত্থানচেষ্টায়’ জড়িত, যারা প্রেসিডেন্টের কাছ থেকে দেশকে রক্ষা করতে চাইছেন। ট্রাম্প সই করার আগেই তার টেবিল থেকে তারা জরুরি নথিপত্র সরিয়ে ফেলছেন। বব উডওয়ার্ডের বইয়ের সেই ‘প্রশাসনিক অভ্যুত্থানচেষ্টার’ খবর যে সঠিক, তার সমর্থন পাওয়া গেল নিউ ইয়র্ক টাইমসে প্রকাশিত নিবন্ধে। সেই লেখক বলেছেন, তিনি লিবারেলদের কেউ নন। যে লক্ষ্যে সরকার বিভিন্ন উদ্যোগ নিচ্ছে, তার সঙ্গেও তিনি একমত। কিন্তু বাস্তবতা হল, সেসব লক্ষ্য অর্জনে প্রেসিডেন্টের কোন কৃতিত্ব নেই, বরং তিনি থাকার পরও সেসব লক্ষ্য অর্জন একটি সাফল্য।